VENDIM
Nr. 28, datë 14.1.2015

Për ngarkimin e ministrisë së punëve të brendshme për kryerjen e procedurave pëR prokurimit publik, në emër dhe për llogari të kryeministrisë, MINISTRIve dhe institucioneve të varësisë, për disa mallra e shërbime

Në mbështetje të nenit 100 të Kushtetutës, të pikës 3, të nenit 11, të ligjit nr. 9643, datë 20.11.2006 “Për prokurimin publik” të ndryshuar dhe të pikës 2, të nenit 2, të tekstit “Rregullat e prokurimit publik”, bashkëlidhur vendimit nr. 914, datë 29.12.2014, të Këshillit të Ministrave, “Për hartimin e rregullave të prokurimit publik”, me propozimin e ministrit të Punëve të Brendshme, Këshilli i Ministrave
[bookmark: _GoBack]
VENDOSI:

1. Ngarkimin e Ministrisë së Punëve të Brendshme, si organ qendror blerës, për kryerjen e procedurave të prokurimit, në emër dhe për llogari të Kryeministrisë, ministrive, institucioneve në varësi të Kryeministrit e të ministrave të linjës, për blerjen e mallrave dhe të shërbimeve të poshtëshënuara:
a) Blerje automjetesh;
b) Blerje karburanti, përveç vajgurit Jet A1 dhe karburanti për nevojat e bordeve të kullimit;
c) Blerje materialesh kancelarie;
ç) Blerje orendish dhe pajisjesh për mobilim zyrash;
d) Blerje materialesh të ndryshme për pastrim;
dh)Blerje uniformash, veshmbathjesh dhe elementesh të tjera, përbërëse të tyre;
e) Blerje këpucësh;
ë) Blerje pjesësh ndërrimi për automjete, për shërbimet profilaktike, përveç filtrave të automjeteve;
f) Blerje tonerash;
g) Blerje pajisjesh elektronike dhe telekomu-nikacioni;
gj) Shërbim gatimi dhe shpërndarjeje ushqimi;
h) Sigurimi automjetesh;
i) Shërbim pastrimi;
j) Shërbim lyerje ndërtesash.
1.1 Përjashtimisht, lejohet Ministria e Mbrojtjes t'i realizojë vetë procedurat e prokurimit për:
a)Blerje uniformash, veshmbathjesh dhe elmentesh të tjera përbërëse të tyre;
b)Blerje këpucësh.
1.2 Përjashtimisht për vitin 2015, lejohet Ministria e Integrimit Evropian t'i realizojë vetë procedurat e prokurimit për:
a) Blerje orendish dhe pajisjesh për mobilim zyrash;
b) Blerje pajisjesh elektronike dhe telekomu-nikacioni;
c) Shërbim lyerjeje ndërtesash.
2. Ministria e Punëve të Brendshme të prokurojë fondin limit, të llogaritur si shumë e fondeve buxhetore, të miratuar për çdo institucion, për secilin nga mallrat dhe shërbimet e përmendura në pikën 1, të këtij vendimi.
3. Autoritetet kontraktore, institucionet e përmendura në pikën 1, të këtij vendimi, brenda datës 31 janar, të dërgojnë në Ministrinë e Punëve të Brendshme, si organi qendror blerës, të dhënat teknike e sasiore dhe fondin përkatës për çdo prokurim.
4. Organi qendror blerës ka këto detyra dhe përgjegjësi:
a) Të zhvillojë procedurat për prokurimin e përqendruar të mallrave e të shërbimeve, sipas artikujve të përcaktuar në pikën 1, të këtij vendimi;
b) Të bashkërendojë punën me autoritetet kontraktore për mbledhjen dhe përpunimin e të dhënave për prokurimet publike, që do të zhvillojë si organ qendror blerës;
c) Të verifikojë përputhshmërinë e kërkesave të dërguara nga autoritetet kontraktore me ligjin dhe standardet në fuqi;
ç) të shqyrtojë dhe të miratojë specifikimet teknike, të dërguara nga autoritetet kontraktore.
Nëse gjykohet se specifikimet teknike nuk janë përgatitur në përputhje me ligjin për prokurimet publike ose mund të shkaktojnë dështim të procedurës së prokurimit, organi qendror blerës kryen rishikimin e specifikimeve teknike, në bashkëpunim me specialistët e fushave, të institucioneve përgjegjëse ose specialistë të jashtëm, vendas a të huaj. Në këto raste, organi qendror blerës vë në dijeni autoritetet kontraktore për ndryshimet e bëra.
d) Të unifikojë specifikimet teknike për mallra dhe shërbime të të njëjtit lloj, në përputhje me standardet e miratuara, në bashkëpunim me specialistët e fushave, të institucioneve përgjegjëse ose specialistë të jashtëm, vendas a të huaj. Në këto raste, organi qendror blerës vë në dijeni autoritetet kontraktore për ndryshimet e bëra.
dh) Të bashkërendojë punën për testimin e tregut për përllogaritjet e të dhënave sasiore për mallrat, që do të prokurohen, para publikimit të tenderit. Në këto raste, organi qendror blerës vë në dijeni autoritetet kontraktore për ndryshimet e bëra.
e) Të shqyrtojë ankesat e operatorëve ekonomikë deri në shpalljen e njoftimit të fituesit.
5. Organi qendror blerës, në raste përjashtimore, mund të zhvillojë procedurë prokurimi edhe kur kërkohet nga një autoritet a një grup autoritetesh kontraktore, që nuk janë përcaktuar në këtë vendim apo edhe për mallra a shërbime, që nuk janë përcaktuar në këtë vendim.
6. Organi qendror blerës, në rast se autoritetet kontraktore kanë kërkesa, pasi është bërë publikimi i njoftimit të kontratës së prokurimit, verifikon arsyet e vonesës dhe vendos për shpalljen ose jo të procedurës së re të prokurimit për këto kërkesa.
7. Ngarkohet Agjencia e Prokurimit Publik të udhëzojë autoritetet kontraktuese për zbatimin e këtij vendimi.
8. Vendimi nr. 53, datë 21.1.2009, i Këshillit të Ministrave, “Për ngarkimin e Ministrisë së Brendshme për kryerjen e procedurave të prokurimit publik, në emër dhe për llogari të Kryeministrisë, ministrive dhe institucioneve të varësisë, për disa mallra e shërbime”, i ndryshuar, shfuqizohet.
9. Ngarkohen Ministria e Punëve të Brendshme dhe institucionet e përmendura në pikën 1, të këtij vendimi, për zbatimin e vendimit.
Ky vendim hyn në fuqi menjëherë dhe botohet në Fletoren Zyrtare.

